In Suid-Afrika is daar steeds effense ongelukkigheid oor die Cheetahs en die Kings wat nie meer in die Superreeks sal speel nie, wat darem oorheers word deur die afwagting van die twee franchise’e se insluiting in die Pro14.
Die Wes-Australiese rugbyliggaam, RugbyWA, wie se appèl teen hulle uitsetting Woensdag in die Hooggeregshof in Nieu-Suid-Wallis aangehoor word, dreig dat hulle die Australiese Rugby-unie (ARU) finansieel op hulle knieë sal dwing indien die appèl nie slaag nie.
♦ ŉ Perth-gebaseerde direkteur van die ARU, Geoff Stooke, het uit die ARU bedank ná die ARU aangekondig het dat die Force gesny sal word. Hy het ondersteuners ingelig dat die Wes-Australiese regering tot die stryd sal toetree en miljoene dollars van die ARU sal eis indien die Force die appèl verloor.